b'\n_START_ARTICLE_\nMindaugo kalnas (Naugardukas)\n_START_SECTION_\nIstoriografija\n_START_PARAGRAPH_\nGalimomis Mindaugo kar\xc5\xabnavimo vietomis, be Naugarduko, laikomos dar kelios \xe2\x80\x93 Vilnius, Kernav\xc4\x97, Latava. Naugarduko versija prigijo XIX\xe2\x80\x93XX a. istoriografijoje. Be pa\xc4\x8di\xc5\xb3 baltarusi\xc5\xb3, ja neabejojo ir kai kurie lietuvi\xc5\xb3 istorikai (Konstantinas Jablonskis, Zenonas Ivinskis).\n_START_SECTION_\nLegendos\n_START_PARAGRAPH_\nPagal vietos padavim\xc4\x85, XIII a. \xc4\x8dia buvo palaidotas Lietuvos kunigaik\xc5\xa1tyst\xc4\x97s \xc4\xafk\xc5\xabr\xc4\x97jas kunigaik\xc5\xa1tis Mindaugas. Apie tai u\xc5\xbesimenama 1795 m. lotyni\xc5\xa1kai i\xc5\xa1leistoje Lvove pirmoje monografijoje apie Naugarduk\xc4\x85. Neilgai prie\xc5\xa1 mirt\xc4\xaf nuo savo politini\xc5\xb3 prie\xc5\xa1\xc5\xb3 jis atsisak\xc4\x97 katalikyb\xc4\x97s ir buvo palaidotas kalne (kurgane) pagal pagoni\xc5\xb3 papro\xc4\x8dius._NEWLINE_Pagal kit\xc4\x85 versij\xc4\x85, toks kalno pavadinimas gal\xc4\x97jo atsirasti d\xc4\x97l to, kad ant \xc5\xa1io kalno ir aplink j\xc4\xaf galimai vyko Mindaugo kar\xc5\xabnacija, kurios metu jis pri\xc4\x97m\xc4\x97 Romos popie\xc5\xbeiaus Inocento IV kar\xc5\xabn\xc4\x85 ir pirmojo bei vienintelio Lietuvos karaliaus titul\xc4\x85, nes, pasak metra\xc5\xa1\xc4\x8dio, kar\xc5\xabnacija vyko ne pilyje, o \xc5\xa1alia jos. Ypating\xc4\x85 populiarum\xc4\x85 legendai apie Mindaugo kaln\xc4\x85 peln\xc4\x97 i\xc5\xa1 Naugarduko kil\xc4\x99s poetas Adomas Mickevi\xc4\x8dius, tai ne kart\xc4\x85 min\xc4\x97j\xc4\x99s savo k\xc5\xabriniuose.\n_START_SECTION_\nKapin\xc4\x97s\n_START_PARAGRAPH_\nMa\xc5\xbedaug nuo XVII a. pabaigos ant Mindaugo kalno \xc4\xafsik\xc5\xabr\xc4\x97 miesto krik\xc5\xa1\xc4\x8dioni\xc5\xb3 kapin\xc4\x97s. Daugelio akmenini\xc5\xb3 ir gele\xc5\xbeini\xc5\xb3 antkapini\xc5\xb3 paminkl\xc5\xb3, medini\xc5\xb3 kry\xc5\xbei\xc5\xb3 vaizdai \xc4\xafam\xc5\xbeinti pirmosios XX a. pus\xc4\x97s nuotraukose. \xc5\xa0iose kapin\xc4\x97se nustota laidoti nuo XX a. prad\xc5\xbeios. Seniausias i\xc5\xa1lik\xc4\x99s antkapis ant \xc5\xa1io kalno datuojamas 1820 m._NEWLINE_Legendoje kalbama, kad kalno vir\xc5\xa1\xc5\xabn\xc4\x97je buvusi antkapin\xc4\x97 marmuro plok\xc5\xa1t\xc4\x97 su angeli\xc5\xa1ko veido mergait\xc4\x97s atvaizdu. \xc4\x8cia buvusi palaidota gra\xc5\xbeuol\xc4\x97 Kristi, kuri tapo prototipu daugeliui skulpt\xc5\xabr\xc5\xb3 ir sienini\xc5\xb3 tapybos k\xc5\xabrini\xc5\xb3 Vilniaus ba\xc5\xbeny\xc4\x8diose, kuri\xc5\xb3 autorius buvo ital\xc5\xb3 skulptorius Pjetras Pertis.'